google/wiki40b huggingface dataset:
טויוטה GT86

היסטוריה

בתערוכת הרכב של דטרויט בשנת 2007 הציגה טויוטה רכב קונספט בשם טויוטה FT-HS. הרכב היה בעל הנעה אחורית ותצורת 4 מושבים, אך הונע באמצעות מנוע מנוע V6 משולב במנוע היברידי. בשנת 2008 רכשה טויוטה 16.5% ממניות פוג'י תעשיות כבדות בע"מ, חברת האם של סובארו. לאחר הרכישה הציעה טויוטה לסובארו להצטרף לתכנון הרכב ולייצר עבורו מנוע בוקסר. סובארו, המתמחתה ברכבים בעלי הנעה כפולה ביקשה שהות לבחון את נושא ההנעה האחורית, דבר שדחה את הפרויקט בחצי שנה.
הרכב החדש שהוצג בתערוכת הרכב של טוקיו בשנת 2009 היה קטן יותר מה-FT-HS ואת המנוע ההיברידי החליף מנוע בוקסר D-4S חדש. בנוסף למנוע, סיפקה סובארו גם את השילדה ואת תיבת ההילוכים. במרץ 2011 הוצג FT-86 II בתערוכת ז'נבה בדגם זה נעשו מספר שינויים עיצוביים במראה החיצוני והגדלה של ממדי הרכב במילימטרים ספורים. מטרת ההצגה הייתה להראות את התקדמות הפרויקט. באפריל אותה שנה הציגה סקיון בתערוכת ניו יורק דגם של FR-S ספורט קופה. בנובמבר הציגה סובארו דגם של ה-BRZ STI בתערוכת לוס אנג'לס.

ייצור ומכירות

במרץ 2013 הוחל בייצור הרכב במפעל ההרכבה של סובארו בגונמה (Gunma). בחודש מאי 2014 הודיעה טויוטה כי הגיעה למכירות של 100,000 רכבים ברחבי העולם, רוב המכירות היו ביפן ובארצות הברית. למרות ההישג, מאז שנת 2013 ישנה מגמה של ירידה במכירות, בעיקר בארצות הברית, הנחשבת לשוק מרכזי לרכבי אלו. הירידה במכירות הובילה לכך שטויוטה עצרה תוכניות לפיתוח של דגמים נוספים בסדרה.
טדאנובו אסאנו

ביוגרפיה

אסאנו נולד בעיר הנמל יוקוהמה לסוכן שחקנים ולאם ממוצא נאוואחו.
התפרסם לראשונה בקולנוע היפני בסרטים "מאבורושי", "עור כריש ואשת האפרסק" בתור איש 
היאקוזה קורו ו"טאבו" בתור הויוזו טאשירו שמתקבל לאקדמיית הסמוראי-שוטרים "שינסגומי".
ב-2001 התפרסם אסאנו בזכות הופעתו בתור קאקהירה בוס המאפיה האכזרי בסרט הפשע האלים "איצ'י דה קילר".
ב-2003 זכה אסאנו בפרס השחקן הטוב ביותר של פסטיבל ונציה על הופעתו בתפקיד הספרן הבודד קנג'י בדרמה "חיים אחרונים ביקום".
אסאנו התפרסם בנוסף בדרמת הסמוראים של טקאשי קיטאנו " זאטואיצ'י" בדמות סמוראי הרונין האטורי גנוסוקה הנלחם בזטואיצ'י ובדרמה הספרותית "קפה לומייר".
ב-2004 שיחק בעלילה הראשונה בדרמה הקומית "לשרוד סטייל 5+" בתור הבעל שרוצח את אשתו.
ב-2007 הופיע בדרמת המלחמה התקופתית "מונגול" וגילם את הכובש המונגולי ג'ינגיס ח'אן.
ב-2011 פרץ אסאנו לקולנוע הבינלאומי בסרט גיבורי העל שובר הקופות של קנת בראנה "תור" בו לוהק לתפקיד הלוחם הוגאן.
ובשנת 2012 שיחק בסרט המדע בדיוני "באטלשיפ" בבימויו של פיטר ברג, בהשתתפות ריהאנה וליאם ניסן.
בשנת 2016 שיחק בסרטו של מרטין סקורסזה "שתיקה", דרמה היסטורית שמתרחשת במאה ה-17 ביפן, לצד אנדרו גארפילד וליאם ניסן.
לאסאנו בן ובת מגרושתו, השחקנית והמוזיקאית צ'ארה אותה הכיר על סט הסרט "פיקניק".
גילדה רדנר

ביוגרפיה

רדנר נולדה ב-18 ביוני 1946 בדטרויט, מישיגן להנרייטה והרמן, זוג הורים יהודיים. אביה היה איש עסקים ואמא הייתה מזכירה במשרד עורכי דין. היא גדלה בדטרויט עם מטפלת בשם אליזבת' קלמנטיין גיליס, שניבאה לה השראה לאחת מן הדמויות ששיחקה במהלך חייה. רדנר הייתה קרובה לאביה, שלקח אותה לראות הופעות בתיאטראות ברודוויי בניו יורק, ומכאן החיבור שלה לתיאטרון. כשהייתה בת 12, בשנת 1958, סיפרה שאביה פיתח גידול במוח והיה מרותק למיטתו ולא מסוגל לתקשר עד למותו שנתיים אחר כך, בשנת 1960.

קריירה

רדנר החלה את הקריירה הציבורית השלה כנערת מזג אוויר בתחנת רדיו באן ארבור. היא עברה לגור עם חבר שלה, פסל קנדי בשם ג'פרי ראובינוף בטורונטו. שם היא הופיעה במופע סטנד-אפ והחלה להכיר כוכבים רבים, ביניהם יוג'ין לוי, ויקטור גרבר, מרטין שורט ועוד. בשנת 1974 הצטרפה לתוכנית קומדיה ברדיו ששודרה במאות תחנות רדיו בארצות הברית ונפגשה עם ידוענים רבים, ביניהם צ'בי צ'ייס, ביל מארי, ג'ון בלושי ועוד. כך החלה רדנר את הקריירה שלה.

סטארדי נייט לייב

לאחר התהילה שצברה בעת שהייתה שדרנית ברדיו ועקב קשריה עם רבים מכוכבים קומיקאים, הצטרפה רדנר לצוות התוכנית סאטרדיי נייט לייב בעונתה הראשונה. היא נהגה לחקות וללעוג למגישי חדשות והפכה לאייקון לאחר שגרמה לקהל רב לצחוק מפעולותיה.

מחלתה

בעת ששהתה בממלכה המאוחדת בשנת 1985, חשה רדנר ברע וביקשה טיפול רפואי. במשך עשרה חודשים רופאים רבים ניסו לאבחן את מקור כאביה אך אף אחד לא הצליח לזהות את המחלה. באותה שנה התמודדה רדנר עם ידיעה שפורסמה מצד הפקת סאטרדיי נייט לייב בנוגע להפרעות האכילה שלה והפסד אישי של 8 מיליון דולרים.
ב-21 באוקטובר 1986 אובחן אצל רדנר סרטן השחלה. היא עברה כריתת רחם, ועל פי מאמר שפורסם בשנת 2009 על ידי המגזין של האגודה האמריקנית לחקר הסרטן "הוסר מבטנה של רדנר גידול ממאיר בגודל אשכולית". היא עברה במשך שנתיים טיפולי כימותרפיה והקרנות, מה שדיכא את רדנר וגרם לה להסתתר מעין הציבור האמריקני.

מותה

בחודש ספטמבר 1988 לא נראו אצל רדנר סימנים נוספים לסרטן, אך לבסוף הסרטן חזר אל גופה אחרי זמן קצר. ב-17 במאי 1989 עברה רדנר בדיקת סי טי. במהלך הבדיקה נכנסה רדנר לתרדמת ממנה לא קמה, וכעבור שלושה ימים, ב-20 במאי 1989 הלכה רדנר לעולמה. הלוויתה התקיימה ב-24 במאי 1989 בעיר סטמפורד שבקונטיקט, שם היא נטמנה.
קרט (יחידת משקל)

קרט (מערבית: قيراط, תעתיק באיטלקית: קאראטו) היא יחידת משקל באבני חן, והוא שווה בדיוק ל-200 מיליגרם. 
הקראט מחולק ל-100 נקודות, כל אחת 2 מיליגרם משקלה.

היסטוריה

יחידת מידה זו אומצה על ידי הוועידה הכללית למידות ומשקלות באוקטובר 1907. הגדרה זו לקראט מכונה לעיתים "קראט מטרי", להבדיל מהגדרות קודמות לקראט, שנעו בין 197 גרם ועד ל-215 גרם.

מקור השם

מקור השם הוא בזרע פרי עץ החרוב (ביוונית: κεράτιον, תעתיק: קרטיון), ששימש בימי קדם לשקילת אבני החן. השימוש בזרעי החרוב כיחידת משקל נוצר כיוון שפעם חשבו שלכל זרעי עץ החרוב, בכל פרי, יש אותו משקל בדיוק. בפועל שונים הזרעים במשקלם כמו זרעים אחרים אך כיוון שהם שטוחים, קל להבחין בזרעים חריגים בגודלם.
ארמנס

ארמנס (בצרפתית: Hermance) הוא נהר באורך 13 ק"מ הזורם לאורך גבול צרפת-שווייץ, ומהווה אחד מיובלי הרון. מקורו בסבואה עילית ובגובה של 583 מטר מעל פני הים. לאחר 7 ק"מ הוא מגיע אל הכפר וייז'י-פונסנה (Veigy-Foncenex) הנמצא על גבול צרפת-שווייץ. במשך 6 ק"מ הוא מהווה את גבול צרפת-שווייץ ונשפך לאגם ז'נבה.

היסטוריה

בתקופת מלחמת העולם השנייה ברחו יהודים רבים מצרפת הכבושה בידי הנאצים אל מעבר לנהר זה, אל שווייץ. רבים מהם הסתייעו בחסידי אומות העולם, בהם היו ז'וזף לנסון ובתו תרז נורי, תושבי וייז'י.
בינגו סמית'

קריירת מכללות

סמית' נולד בעיר ממפיס שבטנסי, ובין השנים 1966–1969 למד באוניברסיטת טלסה אשר בטלסה, אוקלהומה. בעונתו השלישית והאחרונה בקבוצת הכדורסל של האוניברסיטה רשם סמית' ממוצעים של 24.5 נקודות ו-10.3 ריבאונדים למשחק, וזכה בתואר "שחקן העונה של מחוז ה-MVC".

קריירת משחק

בדראפט ה-NBA‏ 1969 נלקח סמית' בבחירה השישית, על ידי סן דייגו רוקטס. לאחר עונה אחת עם הרוקטס נבחר בדראפט ההרחבה של שנת 1970 על ידי קליבלנד קאבלירס, לקראת עונת הבכורה של המועדון. ב-9 העונות הבאות היה אחד השחקנים המובילים של הקבוצה, לצד אוסטין קאר, עם ממוצע כולל של 13.3 נקודות למשחק. בעונת 1974/1975 הוביל את קלעי קבוצתו עם 15.9 נקודות למשחק. בעונת 1975/1976 העפיל עם קליבלנד לשלב הפלייאוף, לראשונה בתולדותיה, ואף סייע לה לגבור על וושינגטון בולטס בסיבוב הראשון, בתוצאה 3–4. בעת עזיבתו את הקאבלירס בשנת 1979 הוביל את שחקני המועדון בסך נקודות (9,513), וניצב במקום השני באסיסטים (1,566) ובמקום השלישי בריבאונדים (3,057).
באוקטובר 1979 הועבר סמית' בטרייד לסן דייגו קליפרס, ולאחר עונה אחת במדיה פרש ממשחק.

חייו האישיים

באפריל 2009 סבל סמית' משבץ מוחי, אשר פגע בפלג גופו הימני וגרם לו לשיתוק חלקי.
יעקב אבן צור

רבי יעקב ברבי ראובן אבן צור (יעב"ץ; 1673, כ"ז באייר ה'תל"ג - 1753, ב' בטבת ה'תקי"ג) היה רב, פוסק, מקובל, דרשן, משורר ופייטן. מחכמי מרוקו במאה ה-18.

קורות חיים

רבי יעקב אבן צור נולד במקנס. בילדותו למד תורה מאביו, רבי ראובן. כבר בגיל צעיר הוא התבלט בכשרונו בהעתקת כתבי יד נדירים. הפירוש "מנחת יהודה" לרבי יהודה בן עטר נדפס על פי עותק שהכין רבי יעקב בגיל חמש עשרה. נשא לאשה את בתו של רבי יהודה עוזיאל. חייו האישיים היו קשים. נפטרו לו ששה עשר ילדים בחייו, ונותר רק בנו רפאל עובד.
בגיל עשרים מונה לסופר בית הדין של רבי יהודה בן עטר בפאס. לאור ניסיונו בתפקיד זה כתב את הספר עט סופר. בספר זה  נוסחאות של שטרות שונים והדינים הקשורים אליהם. אחת עשרה שנה לאחר מכן התמנה לדיין בבית הדין לצד רבי יהודה בן עטר ורבי שמואל הצרפתי. באותן שנים למד רבי יעקב תורה מרבי יהודה בן עטר, רבי וידאל הצרפתי ורבי מנחם סרירו. 
לאחר מותו של רבי יהודה בן עטר ירש אותו רבי יעקב כאב בית הדין, כאשר לצדו משמש גם הרב שמואל בן אלבאז ורבה של העיר פאס. בתפקידו זה הוכר כגדול הפוסקים מקרב רבני מרוקו באותה העת. התשובות שהופנו אליו קובצו על ידיו בספר בשם משפט וצדקה ביעקב. כשהנהיג את קהילת פאס דאג שהמיסים בקהילה ייגבו באופן פרוגרסיבי, קרי העשירים ישלמו יותר והעניים ישלמו פחות.
לאחר כשלושים ואחת שנים כרבה של קהילת פאס, עבר לשמש ברבנות בקהילת מקנס. ישנה מסורת שסיבת העזיבה הייתה סכסוך כספי עם פרנסי הקהילה. שהותו במקנס ארכה כאחת עשרה שנה. במקנס פעל לצד רבי משה בירדוגו ורבי משה אדהאן. לאחר שרעב פשה בעיר מקנס עזב עם חביריו הרבנים לתיטואן. בתיטואן הקים בית כנסת ושהה בה שנים אחדות. בערוב ימיו חזר לעיר פאס ובה נקבר. קברו בבית הקברות היהודי בעיר פאס הוא אתר עלייה לרגל בקרב יהודים המבקרים במרוקו. 
לפי דוד קורקוס אשר כתב את הערך על פאס באנציקלופדיה העברית, עם מותו של רבי יעקב אבן צור הגיע לקצו מעמד הבכורה לה זכתה קהילת יהודי פאס בקרב הקהילות היהודיות במרוקו.

תלמידיו

רבי יעקב סמך חמישה תלמידים: בנו רבי רפאל עובד אבן צור, רבי שאול אבן דנאן, רבי אליהו הצרפתי, רבי משה אבן זמרא ורבי מתתיה סרירו. יש המונים את רבי אפרים מונסינייגו כתלמיד החמישי שנסמך. לימים, נקראו חמשת הרבנים אלו "בית דין של חמש".

לקריאה נוספת

בנימין בר-תקוה, פיוטי רבי יעקב אבן צור, הוצאת המכון לחקר יהדות ספרד והמזרח, ירושלים, תשמ"ח.
יהדות נאג'פאלו

נאג'פאלו או ברומנית - נושפאלאו (בהונגרית: Nagyfalu, ברומנית: Nușfalău)  הוא כפר באזור שימלאו סילבאניי (בפי היהודים - שמלוי) ליד העיר סלאז' (סילאג') באזור מרגיטה שבצפון טרנסילבניה. קהילה יהודית ותיקה התקיימה במקום עוד מימי המשטר הפיאודלי עד להשמדתה בשואה, והיא מהקהילות הוותיקות והעתיקות בטרנסילבניה. קהילת נאג'פאלו הייתה מהקהילות היהודיות הראשונות במחוז מרגיטה שזכו להכרה חוקית, וליהודי הקהילה אף הייתה בעלות על אדמות חקלאיות.

גורל יהודי הקהילה בשואה

ב-1940 חולקה טרנסילבניה וחלקו הצפוני והמערבי של המחוז (סילאג') הושב להונגריה, ועם הכיבוש-מחדש ההונגרי הורגשה ההתדרדרות ביחסם של תושבי המקום כלפי היהודים. הגברים היהודים גויסו למחנות עבודה ונאלצו לענוד על זרועם סרט רחב צהוב. יהודים שהתנצרו גויסו אף הם, אך ענדו על זרועם סרט לבן. נאסר על היהודים לסחור במצרכי מזון, משקאות, סיגריות וגפרורים. בנוסף, נאסר על היהודים להעסיק עוזרות נוצריות מתחת לגיל 40. גם על אספקת החיטה והקמח חלו גזירות שהכבידו מאד על חיי היהודים בעיקר בשבתות וחגים. כמו כן החלו להגיע פליטים יהודים מארצות סמוכות שבהן החל הכיבוש ההונגרי כשנה קודם לכן. ב-1944, מספר ימים לאחר חג הפסח, נאסר על היהודים לצאת מבתיהם.
ב-3 באפריל 1944 רוכזו יהודי העיירה בבית הכנסת בשעות הבוקר ופונו בעגלות רתומות לשוורים, כשחלק הולכים ברגל, עד לתחנת הרכבת. וזאת לעיני השכנים שאינם יהודים שצפו במחזה. בתחנה הועלו על קרונות משא ובבוקר יצאו ברכבת אל בית החרושת ללבנים בפרברי שומיוצ'ה (Somlyó-Cseh), שם נפגשו עם כל יהודי המחוז ואולצו להקים לעצמם אוהלים ביער מסדינים שהיו ברשותם, לאחר זמן מה נשלחו לגטו שומיוצ'ה.

חסיד אומות העולם בן העיירה

יאנוש באלאז' (Balázs János), תושב העיירה, הסתכן והעביר מזון למשפחתו של ראש הקהילה וליהודים נוספים, ואף הציע מסתור בביתו לילדי היהודים.

העיירה לאחר השואה

יהודים אינם מתגוררים בעיירה מאז מלחמת העולם השנייה. בית הרב ומשפחתו הפך לבית מרקחת. בבתי היהודים גרים תושבים מקומיים, למעט בית אחד שחלונותיו אטומים, ואין גרים בו מחשש שבן המשפחה שעודו חי ישוב לגור בו.]
אגדה מקומית מספרת על אחד מתושבי העיירה שבנה את ביתו מלבני בית הכנסת החרב, וכשסיים את בניית ביתו לקה בשיתוק ונותר משותק עד היום. תושבי המקום מאמינים שהיה זה עונשו.
הסנאט הצ'כי

הסנאט הצ'כי (בצ'כית : Senát Parlamentu České republiky) הבית העליון בפרלמנט הצ'כי אשר יושב בבירת המדינה- פראג. הוא מכיל כ-81 נציגים נבחרים, והמפלגה הגדולה ביותר בו היא המפלגה הסוציאל-דמוקרטית הצ'כית שמונה מטעמה כ-33 נציגים.
שיטת הבחירות דומה לזו הנהוגה בסנאט של ארצות הברית - הנציגים נבחרים אחת לשש שנים, ובכל שנתיים שליש מהם נבחרים מחדש. הבחירות מתקיימות במחוזות בחירה כאשר כל מחוז שולח נציג. נציג זה נבחר ברוב מוחלט (50%+1). במקרה שאף אחד מהמועמדים אינו משיג רוב שכזה, מתקיים סבוב שני עם שני המועמדים המובילים מהסיבוב הראשון.
הנשיא של הסנאט הוא אחד התפקידים הייצוגיים ביותר במדינה.
הסנאט יכול לעכב הצעת חוק אשר שאושרה על ידי בית הנבחרים אך בית הנבחרים יכול לעקוף את הסנאט על ידי רוב מוחלט (כלומר ברוב של 101 חברי בית הנבחרים). בהצבעה חוזרת. הסנאט לא יכול לעשות זאת כשמדובר באמנות בינלאומיות.
הסנאט מחליט על מינוי שופטי בית המשפט החוקתי שמוצעים על ידי הנשיא ויכול להציע חוקים חדשים. עם זאת, הסנאט לא יכול להצביע על תקציב המדינה ועל אמון בממשלה, בניגוד לבית הנבחרים.
מיס אולימפיה

מיס אולימפיה (באנגלית: Ms. Olympia) היא תחרות מקצועית לפיתוח גוף לנשים שנערכת על ידי הפדרציה הבינלאומית של פיתוח הגוף (IFBB). 
התחרות נערכה לראשונה בשנת 1980, ומאז שנת 2000 היא נערכת באותו זמן שנערכת תחרות מר אולימפיה כחלק מ-"Olympia Weekend" (סוף שבוע אולימפיה).
משנת 2000 החלו להבחין בתחרות בין גם קבוצות משקל שונות. בשנת 2000 לא היו זכיות כוללות אך בשנת 2001 זכתה מתמודדת אחת בקבוצות משקל שונות וזכתה בתואר הכולל. בשנת 2005 חזרה התחרות לפורמט הפתוח שבו אין קבוצות משקל.
הזוכות הגדולות ביותר מכל הזמנים הן לנדה מארי (8 זכיות), קורי אוורסון (6 זכיות),וקים צ'יזבסקי ואייריס קייל (4 זכיות).
Queen (אלבום)

היסטוריה

החל משנת 1972 ובמשך שנתיים הופיעה קווין כלהקה אנונימית במועדונים ומכללות באזור לונדון. מזלם של חברי הלהקה שיחק להם כאשר קיבלו רשות להיכנס לאולפני "De Lane Lea" ולהשתמש בציוד ההקלטות החדש כדי לבדוק אותו, שם הכינו קלטת נסיונית אך מלוטשת של חמישה שירים (רצועות 1 ו-3 בצד הראשון של האלבום ורצועות: 1, 2, ו-5 בצידו השני). על אף איכות ההקלטות, לא הסכימה אף חברת תקליטים להחתימם. לבסוף, הם נחלו הצלחה אצל נורמן ובארי שפילד, שהקימו את אולפני Trident. ההסכם עם הלהקה חסרת הניסיון היה שהם יוכלו להקליט רק על בסיס מקום פנוי באולפנים - בדרך כלל מדובר בשעות שבין שלוש ושבע בבוקר. 
הסכם זה התקיים מיוני עד נובמבר של אותה שנה, ולמרות ההגבלות הלהקה פעלה להשלים שיר אחר שיר (שלא במקביל). הבעיות צצו כמעט באופן מיידי: חברי הלהקה העריכו רבות את ההקלטה הנסיונית הקודמת שלהם אך המפיק רוי תומאס בייקר ביקש מהם להקליט מחדש את השירים באמצעות ציוד טוב יותר. Keep Yourself Alive היה השיר הראשון שהוקלט פעם נוספת, אך חברי הלהקה לא היו מרוצים מהתוצאה. הם הקליטו את השיר שוב, אך גם עיבוד זה של השיר לא סיפק אותם. לבסוף, טכנאי האולפן מייק סטון נכנס לתמונה, ולאחר כשמונה ניסיונות הקלטה שלא עלו יפה, הניסיון הראשון של סטון מצא חן בעיני הלהקה. שיתוף הפעולה ביניהם המשיך מאוחר יותר בהפקת חמשת האלבומים הבאים של הלהקה. שיר נוסף, Mad The Swine, הוקלט לאלבום אך לא נכנס לאלבום, בעיקר בשל חוסר שביעות הרצון בנוגע לאיכות התופים בשיר, והוא יצא רק בשנת 1991 כ-B Side לסינגל Headlong מהאלבום Innuendo וכן בגרסת הוליווד רקורדס שיצאה אף היא בשנת 1991. השיר The Night Comes Down הוא למעשה השיר היחידי שגרסתו באלבום מקורה בהקלטות הנסיוניות המוקדמות של הלהקה.
על אף שהקלטות האלבום הסתיימו בנובמבר 1972, נורמן ובארי שפילד חיפשו במשך חודשים ארוכים חברת תקליטים שתסכים לשווק את האלבום. בסופו של דבר יצא האלבום על ידי אולפני Trident, שמונה חודשים לאחר שהוקלט. בתקופה זו החלו חברי הלהקה לכתוב חומרים לאלבום הבא. הסינגל הראשון של הלהקה Keep Yourself Alive יצא לשוק כשבוע לפני האלבום ועבר קיצוץ כדי לשווקו בארצות הברית, מ-3:47 דקות ל-3:30. האלבום הופץ בארצות הברית לאחר שינוי העטיפה החיצונית.
עם צאתו, האלבום זכה להצלחה דלה בבריטניה ולא היווה את פריצת הדרך המיוחלת עבור הלהקה. בתקופה מאוחרת יותר, לאחר שיפור בפופולריות של הלהקה, מכירות האלבום עלו והוא זכה למעמד של אלבום זהב.
זרם פירוקלסטי

זרם פירוקלסטי (מיוונית: πύρό פירו (אש), κλαστός קלאסטוס (שבירה)) הוא תופעה הנגרמת כתוצאה מהתפרצויות געשיות מסוימות. הזרם נראה כענן סמיך בצבעי אפור-שחור המתגלגל-מתערבל על צלע הר הגעש. הזרם הפירוקלסטי מורכב מגזים לוהטים ומטפרה, הנעים במהירויות גבוהות (מאות קמ"ש). טמפרטורת הגז עשויה להגיע עד ל-1,000 מעלות צלזיוס. הזרמים הפירוקלסטים זורמים מטה במורדות הר הגעש בדרך כלל, ומתקדמים על פני הקרקע, או מתפשטים לצדדים בהשפעת כוח הכבידה. מהירותם תלויה בצפיפות הזרם, קצב יציאת החומר מהר הגעש ושיפוע צלע ההר.
חלק מההתפרצויות הגעשיות מכונות nuée ardente (מצרפתית - "ענן זוהר"). השימוש בו נעשה לראשונה בתיאור ההתפרצות ההרסנית של הר הגעש פלה במרטיניק שבים הקריבי, שהתרחשה ב-1902. הזרמים הפירוקלסטיים מהתפרצות זו זהרו באור אדום בחושך.

סדרי גודל

סדר הגודל של נפחם של הזרמים הפירוקלסטיים הוא בין כמה מאות מטרים מעוקבים לאלף קילומטרים מעוקבים. זרמים גדולים עשויים לנוע מאות קילומטרים, אם כי זרמים בקנה מידה כזה לא נוצרו כבר מאות אלפי שנים. רוב הזרמים הפירוקלסטיים הם בגודל של כקילומטר מעוקב אחד עד עשרה קילומטרים מעוקבים, והם נעים למרחקים של כמה קילומטרים. הזרמים מורכבים משני חלקים: חלק תחתון שנע קרוב לקרקע ומכיל שברי סלע גדולים וגרוֹרוֹת, וזרם בצפיפות נמוכה יותר שנע מעליו. הצפיפות הנמוכה נגרמת בעקבות ערבוב עם האוויר שמעל לשכבת הזרם העליונה. האנרגיה הקינטית של הסלעים שבשכבת הזרם התחתונה עשויה לגרום לעקירת עצים ובניינים הניצבים בדרכה. הגזים החמים והמהירות הגבוהה הופכים את הזרם לקטלני.

נחשול פירוקלסטי

זרם פירוקלסטי המכיל כמות גדולה של גז ביחס לחומר מוצק נקרא נחשול פירוקלסטי. הצפיפות הנמוכה של זרמים אלה מאפשרת להם לזרום מעל בליטות טופוגרפיות כמו רכסים וגבעות. הנחשולים עשויים להכיל קיטור, מים וסלעים בטמפרטורות נמוכות מ-250 מעלות צלזיוס, טמפרטורה נמוכה יחסית לטמפרטורה של זרמים פירוקלסטים אחרים. משום כך הם מכונים לעיתים "קרים". גם בטמפרטורה זו עלול הזרם הפירוקלסטי להביא לתוצאות קטלניות. נחשולים קרים עשויים להיווצר בעקבות התפרצות מתחת לאגם רדוד או ים. ישנן התפרצויות געשיות הפולטות רק חומר בצפיפות נמוכה, כלומר התפרצות של נחשולים בלבד. כך היה בהתפרצות הר הגעש פלה במרטיניק שבים הקריבי ב-1902. זרם כזה הגיע לעיר סן-פייר וגרם למותם של כמעט 30,000 איש. היווצרות נחשול פירוקלסטי על ידי זרם פירוקלסטי היא תופעה שכיחה.

בין נחשול פירוקלסטי וזרם פירוקלסטי

קיים קשר בין נחשול פירוקלסטי לזרם פירוקלסטי. נחשול יכול להיווצר תוך כדי זרם פירוקלסטי, ואף להתפתח כתוצאה מתהליכים בתוך זרם פירוקלסטי. לנחשולים פירוקלסטים רמת אנרגיה גבוהה, צמיגות נמוכה, הם נעים במהירויות גבוהות ויכולים לטפס מעל מכשולים טופוגרפיים כמו עמקים וצוקים. הנחשולים משקיעים שכבות דקות של סדימנטים, בעלות הופעה דומה לסדימנטים ימיים.

תיאורים היסטוריים

פליניוס הצעיר, במכתביו לטקיטוס, תיאר את הנחשול הפירוקלסטי שהתהווה בעת התפרצות הווזוב בשנת 79 לספירה:
"ענן שחור, מפחיד, שמתוכו פרצו להבות מפוצלות ורוטטות, והגיחו לשונות אש, כמו הבזקי ברק עצומים בגודלם... ואז הענן שקע על הקרקע וכיסה את הים".
קלפאק

קלפאק (בטורקית: kalpak, בקזחית: қалпақ, קירגיזית: калпагы, בולגרית וסרבית, רוסית: калпак) הוא כובע גבוה בצורת חרוט או חרוט קטום או חרוט קטום הפוך, מעוגל, בדרך כלל עשוי מלבד, עור כבשים או פרווה, שנוהגים לחבוש גברים במרכז אסיה, קווקז, איראן, טורקיה, בולגריה וסרביה. יכול להיות עם שולי פרווה או חסר תיתורה.
המילה "קלפאק" נכנסה לשפות סלאביות בבלקן - בולגרית, סרבית, וגם במזרח אירופה - רוסית ואוקראינית - "קולפאק", "קובפאק". 
ברוסית - מכנים "קולפק" סוגים רבים של כובעים - הכובעים של הליצנים ("דוראצקי קולפאק" -дурацкий колпак ‏, Шутовской колпак"שוטובסקי קולפאק"), המצוידים לפעמים עם פעמונים, הכובע של הטבחים או שפים (פובארסקוי קולפאק Поварской колпак או את מצנפת הלילה (Ночной колпак נוצ'נוי קולפאק), אף את המצנפת הפריגית והקסדה היוונית העתיקה.
בתקופת המנדט הבריטי בארץ ישראל הגפירים לבשו קלפאקים (בערבית - קלבּק).
מטון

מֶטוֹן (ביוונית: Μέτων ὁ Ἀθηναῖος) היה אסטרונום ומתמטיקאי יווני שפעל באתונה בתקופה הקלאסית, במאה ה-5 לפנה"ס, הידוע כמי שהכניס לתוך לוח השנה האטי את ההתאמה בין השנה השמשית לשנה הירחית. 
שם אביו של מטון הוא פוסניוס והוא מוצג כתלמידו של פאינוס. כתבים של מטון לא הגיעו לידינו, אולם הוא מוכר לנו מאזכורים אצל יוונים אחרים. הוא מוזכר כאסטרונום אצל ויטרוביוס ואצל תאופרסטוס בספר "On signs of weather". הוא מופיע בקצרה כדמות של מתמטיקאי, העולה לבמה עם כלי מדידה, במחזה הציפורים של אריסטופאנס. תלמי כותב שמטון צפה בכוכבים באתונה, האיים הקיקלאדיים, מקדוניה ותראקיה, אולם ייתכן שחלק מהמקומות מתייחסים לאוקיטמון, אסטרונום שפעל עם מטון.  
מטון מוזכר אצל דיודורוס סיקולוס, קנסורינוס, תלמי ואיליאנוס כמי שהציב באתונה כתובת המתארת את "מחזור מטון", ותצפיות אסטרונומיות של היום הקצר בשנה והיום ארוך בשנה, זמן קצר לפני המעבר לשימוש במחזור של מטון בלוח השנה האטי. מחזור מטון כולל 19 שנים טרופיות שחופפות בקרוב טוב לאורך של 235 חודשי ירח (מחזורים סינודיים של הירח). במחזור של מטון 6940 ימים ב-19 שנים, שבעה מהם בעלי 13 חודשים. תלמי מתאר את השנה בה הציג מטון את המחזור שלו ובהתאם לתיאור הוצע שהשנה היא בסביבות 432 לפני הספירה. לפי המחזור של מטון, אורך שנה טרופית הוא 365 + 1/4 + 1/76 ימים, תוצאה המתקבלת מחלוקת 6940 ב-19. מכיוון שיש מקורות המייחסים את המחזור של מטון לאחרים, ישנם חוקרים הסוברים שמטון לא היה הממציא של המחזור אלא שאב אותו ממקורות אחרים.  
מטון בנה שעון שמש ותכנן ובנה מספר מפעלי מים, בהם אמת המים במחוז קולונוס שליד אתונה. 
אחד ממכתשי הירח נקרא "מטון" על שמו.
מועצת הכלבנות האוסטרלית הלאומית

מועצת הכלבנות האוסטרלית הלאומית (באנגלית Australian National Kennel Council, ראשי תיבות ANKC) היא מועדון כלבים הקיים באוסטרליה. מועצת הכלבנות האוסטרלית הלאומית אחראית לקידום הרבעה, תצוגות, מבחנים, משמעת ונושאים אחרים הקשורים לכלבנות, והיא אחראית לבריאותם הגופנית והמנטלית של כלבים גזעיים הנמצאים בבעלות אנשים פרטיים ברחבי אוסטרליה. המועצה הוקמה בסידני בשנת 1949, והיא מקיימת כנסי גזעי כלבים לאומיים שנתיים.
נשיא מועצת הכלבנות האוסטרלית הלאומית מאז 1998 הוא יו ג'נט (Hugh Gent). נשיאים קודמים היו אדון א. האווי (A. Howie) ‏ (1959-1986) ואדון ג'י. ג'י. ו. האד (J. G. W. Head) ‏ (1986-1997).
מועצת הכלבנות האוסטרלית הלאומית היא הארגון האוסטרלי היחיד שהוכר כחבר בפדרציה הבינלאומית לכלבנות.
אדוארדו ורגאס

קריירה

ורגאס החל לשחק כדורגל בקבוצות נוער חובבניות, עד שהצטרף למועדון קוברלואה מהעיר קלאמה בשנת 2006. בראשית 2010 הצטרף לאוניברסידד דה צ'ילה, והיה שותף לזכייתה באליפות צ'ילה באפרטורה ובקלאוסורה של 2011. בנוסף, זכה במדי אוניברסידד דה צ'ילה בגביע סודאמריקנה בשנת 2011, ואף היה מלך השערים של הטורניר, לאחר שהבקיע 11 שערים במסגרתו, בהם שניים במשחק הגמר נגד ליגה דה קיטו.
בעקבות הופעתו בגביע סודאמריקנה, עורר ורגאס עניין במספר קבוצות אירופיות, ובראשית 2012 הצטרף לנאפולי מליגת העל האיטלקית, ששילמה עבורו 11.5 מיליון אירו. הוא זכה עמה בקופה איטליה בעונה זו. אף שהחל את עונת 2012/2013 במדי נאפולי, הושאל במהלכה לגרמיו מליגת העל הברזילאית. בדומה, הושאל במהלך עונת 2013/2014 לוולנסיה מליגת העל הספרדית. בעונת 2014/2015 הושאל לקווינס פארק ריינג'רס האנגלית. 
ב-22 באוגוסט 2015 חתם ורגאס לארבע שנים בהופנהיים הגרמנית עבור 5 מיליון אירו. 
בינואר 2017 חתם ורגאס בטיגרס מליגת העל המקסיקנית.

בנבחרת צ'ילה

ורגאס זומן לראשונה לנבחרת צ'ילה בשנת 2009, ובשנת 2011 הבקיע את שערו הראשון במדי הנבחרת, במשחק ידידות מול נבחרת ספרד בו הפסידה 2-3. במוקדמות מונדיאל 2014 הבקיע חמישה שערים לזכותה, יותר מכל שחקן אחר בנבחרת. במהלך 2013 הבקיע שערים בשישה משחקים רצופים במדי הנבחרת, ושבר את שיאם של שחקני העבר מרסלו סאלאס וקרלוס קאסלי.
ורגאס זכה יחד עם צ'ילה בקופה אמריקה שנתיים ברציפות בשנים 2015 ו-2016.
מרכז לבריאות הנפש ירושלים

מרכז לבריאות הנפש ירושלים או המרכז הירושלמי לבריאות הנפש, הוא בית חולים פסיכיאטרי שנוצר בעקבות איחודם של בית חולים לחולי נפש כפר שאול ובית חולים איתנים, בשנת 2005. בשנת 2006 מוזגו הנהלות בתי החולים להנהלה אחת.
המרכז משרת את כלל האוכלוסייה באזור ירושלים, וכולל כ-450 מיטות אשפוז בשני המתחמים של בית החולים, בכפר שאול ובאיתנים. המרכז מסונף לפקולטה לרפואה באוניברסיטה העברית ומוכר להתמחות בפסיכיאטריה ופסיכולוגיה קלינית.
המרכז הירושלמי כולל שלושה קמפוסים לאשפוז ותחנות לטיפול בבריאות הנפש הפרושות ברחבי העיר ובסביבותיה.
המרכז מעניק רצף טיפולי למגוון הפרעות הנפש, בכל הגילאים, למצבים פסיכוטיים חריפים, מצבים ממושכים עם דגש שיקומי ושירות קהילתי. מערך הטיפול כולל את כל סוגי הטיפולים הביולוגיים המקובלים (תרופות חדישות לסוגיהן, חדר סנוסלן – גרייה רב חושית ונזעי חשמל), טיפול זוגי ומשפחתי, פסיכותרפיה פרטנית וקבוצתית, טיפול באומנות וריפוי בעיסוק. המרכז כולל מחלקה לטיפול יום, יחידה לטיפול בגיל הרך, מכון לטיפול בבעיות סמים ותחלואה כפולה, מרכז לטיפול בילד ובנוער ומחלקה לטיפול באוטיסטים. בבית החולים מתקיים רצף טיפולי החל מהקליטה במיון, בהמשך במחלקות הפעילות המאשפזות ועד להמשך הטיפול בקהילה. בעת הצורך יעמדו לרשות החולה גם יחידות קדם-שיקומיות. חולים הזקוקים לטיפול אינטנסיבי שלא במסגרת אשפוז יקבלו זאת במסגרת מחלקת אשפוז יום.